text: جناب پاسوان نے اس بات پر زور دیا کہ ایسے میں جب کہ کسی بھی قانون کے ضابطوں کو تشکیل دینے میں ایک سے دو سال تک کا وقت لگتا ہے لیکن صارفین کے تحفظ کے قانون 2019 کے تحت ضابطوں کو اگلے تین ماہ کے اندر مرتب کرلیا جائے گا اور 31 دسمبر 2019 سے پہلے ہی انہیں نوٹی فائی کردیا جائے گا۔ صحت کے سیکٹر کو بل کے دائرہ اختیار سے باہر رکھنے کے بارے میں بات کرتے ہوئے جناب پاسوان نے کہا کہ صحت کے سیکٹر کے لئے وہی ضابطے جاری رہیں گے جو فی الحال رائج ہیں۔ انہوں نے کہا کہ صحت کی وزارت کے نظریات پر بھی غور کیا گیا ہے اور اگر صارفین کے حقوق کی کسی طرح پامالی ہوتی ہے تو اس صورت میں وہ کنزیومر فورم سے رجوع کرنے کے لئے آزاد ہیں۔